**Blodbadet fortsætter: De små virksomheder har tabt en halv milliard kroner**

**Coronakrisen kradser dybt hos de små, danske virksomheder. Siden landet lukkede ned, har de mistet langt over en halv milliard kroner i omsætning sammenlignet med sidste år**

April har været en forfærdelig måned for landets små virksomheder. De mistede 22 procent af deres omsætning sammenlignet med samme periode sidste år. Det viser nye tal fra regnskabsprogrammet Dinero.

- Der er gang i et blodbad, hvor virksomheder lider, og jeg frygter, hvordan erhvervslivet ser ud, når vi engang er på den anden side af coronakrisen. Situationen lige nu er alarmerende, og den kommer til at koste mange virksomheder livet, og mange jobs forsvinder, siger Martin Thorborg, adm. direktør i Dinero, og fortsætter:

- Samtidig har det tilsyneladende taget meget lang tid at få udbetalt regeringens kompensationsordninger. Heldigvis ser det ud til, at der sker noget nu. En cocktail af manglende omsætning og ikke-udbetalt kompensation er en dødelig cocktail.

**Restauranter har næsten mistet alt**

Stort set alle brancher har oplevet et mere eller mindre drastisk fald i omsætningen i april. Hårdest ramt blandt Dinero-brugerne er restauranterne, som har mistet 93,3 procent af omsætningen.

- Det er jo næsten absurd, at en branche kan miste så stor en andel af sin omsætning. Desværre indrammer dét meget godt fortællingen om coronakrisen: Den er fuldstændig nådesløs, og den rammer bredt. Både køreskoler, fotografer, psykologer og alle mulige andre er hårdt ramt på økonomien, siger Martin Thorborg.

Hvis man skal gribe om et positivt halmstrå, må det være, at faldet i omsætningen er en smule mindre end i marts, hvor omsætningen faldt med 24 procent.

- Det betyder på ingen måde, at vi skal begynde at glæde os. Måske har den økonomiske nedtur stabiliseret sig, men det kan være et øjebliksbillede, som splintres lige om lidt. Der kan hele tiden ske et eller andet, som får det hele til at ramle igen. Så jeg følger i spænding udviklingen og håber på det bedste, understreger Martin Thorborg.

|  |  |  |  |
| --- | --- | --- | --- |
|  | Omsætning 2019: | Omsætning 2020: | Udvikling i procent: |
| 1.-10. marts | 444.256.310 kr. | 514.036.932 kr. | + 16% |
| 11.-31. marts | 1.214.658.531 kr. | 919.390.088 kr. | - 24% |
| 1.-26. april | 1.254.309.276 kr. | 975.219.784 kr. | - 22% |
| 11. marts - 26. april | 2.468.967.807 kr. | 1.894.609.872 kr. | -23% |

Udvikling i omsætningen i udvalgte brancher – 1.-26. april 2019 vs. 2020:

|  |  |  |  |
| --- | --- | --- | --- |
| Branche: | Omsætning 2019: | Omsætning 2020: | Udvikling i procent: |
| Restauranter | 4.966.300 kr. | 333.057 kr. | - 93,3% |
| Køreskoler | 9.825.626 kr. | 2.361.856 kr. | - 76,0% |
| Undervisning inden for sport/fritid | 6.539.779 kr. | 1.675.430 kr. | - 74,4% |
| Produktion af film og videofilm | 17.424.221 kr. | 6.266.100 kr. | - 64,0% |
| Fotografisk virksomhed | 12.008.227 kr. | 5.039.075 kr. | - 58,0% |
| Fysio- og ergoterapeuter | 2.670.637 kr. | 1.244.017 kr. | - 53,4% |
| Computerprogrammering | 34.341.907 kr. | 22.032.007 kr. | - 35,8% |
| Konsulentbistand vedr. it | 51.998.498 kr. | 35.192.383 kr. | - 32,3% |
| Psykologisk rådgivning | 8.428.678 kr. | 5.811.858 kr. | - 31,0% |
| Autoreparationsværksteder mv. | 12.069.417 kr. | 8.626.730 kr. | - 28,5% |

**Sådan har vi gjort:**

Vi har sammenlignet udviklingen i fakturabeløb for virksomheder, som både var betalende brugere af Dinero i minimum én af årets første tre måneder af 2019 og minimum én af årets første tre måneder af 2020. Det drejer sig om 15.800 virksomheder (ApS, A/S, I/S, IVS, PMV og enkeltmandsvirksomheder).

**Fotos:**

[Download fotos af Martin Thorborg her.](https://dinero.dk/wp-content/uploads/2019/martin_thorborg.zip)

**Yderligere oplysninger:**

**Yderligere oplysninger:**

PR-ansvarlig Henrik Bruun Alexandersen, henrik@dinero.dk eller tlf. 50525273.